**Pinjalle otteluiden pm-hopea**

9-15 -vuotiaat yleisurheilijat kilpailivat Hämeen piirin ottelumestaruuksista 5.-6.7. Viialassa ja Toijalassa.  Valtti järjesti 12-13 -vuotiaiden ottelut ja Toijalan Vauhti 9-11, 14- ja 15-vuotiaiden ottelut.

Valtin urheilijoita kilpaili otteluissa ennätyssuuri joukko: peräti 24. Viime vuonna vastaaviin kilpailuihin osallistui 13 valttilaista urheilijaa. Suuri urheilijoiden määrä on näkynyt myös Valtin urheilukoulussa, jossa on ollut mukana ennätyksellisen paljon nuoria urheilijanalkuja tänä kesänä.

Valttilaisten parhaan sijoituksen otteli Pinja Lehtinen 15-vuotiaiden tyttöjen 5-ottelussa. Pinja sai pm-hopeaa omalla ennätystuloksellaan 2199 (80m aj 12,43; pituus 499; keihäs 31,33: korkeus 148; 800m 2.53,47.)

Mestaruuden vei Ikaalisten Urheilijoiden Aliisa Kyrönviita (2336 pistettä). Toijalan Vauhdin Laura Anttonen sai pronssia pisteillä 2087 ja Valtin Kiira Vilenius otteli viidenneksi (1836 pistettä, 14,51; 467; 32,47; 142;  2.50,61).

Valttilaisista kymmenen parhaan joukkoon urheilivat lisäksi P11-sarjan kolmiottelussa Tapio Suojanen viidenneksi (873 pistettä, 60m 9,37; pituus 3,89; kuula 7,10) ja Mikael Viitanen kuudenneksi (812 pistettä, 9,33; 388; 5,87) sekä P9-sarjassa Eelis Toivainen, joka oli yhdeksäs (534 pistettä, 40m 7,13; pituus 336; kuula 3,98).

Valtin urheilukoulun toiminnan aktiivisuus ja nuorten urheilijoiden innokas osallistuminen kilpailuihin kantaa hedelmää myös Hämeen seurojen välisessä pistekilpailussa eli HämSY:n seuraliigapisteissä. Valtti sai 9-15 -vuotiaiden otteluista pisteitä neljänneksi eniten suurten seurojen Tampereen Pyrinnön, Lempäälän Kisan ja Hämeenlinnan Tarmon jälkeen. Hämeenlinnan Tarmosta Valtti jäi vain kuuden pisteen päähän ja LeKi:stä yhdeksän pisteen päähän.  –am

**Valtin pojille värisuora pm-viesteissä**

Viialan Valtin 11-vuotiailla pojilla oli hymy herkässä Hämeen piirinmestaruusviesteissä lauantaina Forssassa. Pojat Tapio Suojanen, Eetu Koskinen, Joona Lehtinen ja Mikael Viitanen osallistuivat kolmeen viestiin ja tekivät vahvat juoksut jokaisessa. Kaiken kruunasi mestaruus 4x600 metrillä. Poikien aika 8.28,60 alittaa Valtin ennätyksen vuodelta 2010 peräti 24 sekunnilla.

Mutta päivä ei alkanut parhaalla mahdollisella tavalla. Viesteihin mahtuu niin usein kaikenlaista dramatiikkaa ja varsinkin aitajuoksuviesteihin.

Valtin pojat juoksivat 4x60 metrin aitajuoksuviestin ensimmäisessä erässä. Kolmannen osuuden kolmannella aidalla Mikael Viitanen kaatui, mutta pystyi jatkamaan ja lähettämään Tapio Suojasen ankkuriosuudelle. Kaatumisesta huolimatta pojat voittivat eränsä selvällä erolla muihin.

Tampereen Pyrintö voitti kakkoserän lähes yhtä selkeästi, mutta erän kakkosen Lempäälän Kisan vauhti jäi niukat viisi sadasosaa Valtin aikaa heikommaksi! Valtin pojat pääsivät pokkaamaan hopeaa.

4x50 metrillä poikien juoksu oli sähäkkää ja vaihdot onnistuivat hienosti. Mitalin väriksi tuli pronssi Tampereen Pyrinnön ja Ikaalisten Urheilijoiden jälkeen. Valitettavasti joukkueet juoksivat eri erässä kuin Valtti, niin pojat eivät päässeet haastamaan Ikaalisten poikia hopeasta samassa erässä.

T15-sarjan 4x100 metrillä Valtin tytöt Kerttu Niinimäki, Pinja Lehtinen, Kiira Vilenius ja Sara Niinimäki lähtivät tavoittelemaan mitalia. Pm-pronssi heltisi ajalla 53,54. Tampereen Pyrinnön ykkösjoukkue vei mestaruuden ja hopealle juoksi Hämeenlinnan Tarmo.

Tytöt osallistuivat ennakkoluulottomasti myös 4x80 metrin aitajuoksuviestiin, vaikka joukkueessa oli mukana kaksi aitajuoksuviestin ensikertalaista. Tyttöjen sijoitus oli kuudes yhdentoista joukkueen kisassa.

Valtilla oli pm-viesteissä mukana kaikkiaan yhdeksän joukkuetta, joista siis neljä pääsi mitaleille. Aluksi valmentajien listoilla oli jopa 15 joukkuetta, mutta esimerkiksi viikonlopun päällekkäiset tapahtumat verottivat osallistumisia.

Kolea ja ajoittain sateinen sää yritti vesittää pm-viestien tunnelmaa, mutta ei siinä onnistunut. Forssan urheilukenttä ja katsomo olivat täynnä innokkaita ja kannustavia urheilijoita ja heidän taustajoukkojaan.

8x40 metrin sukkulaviesti nurmikolla oli jälleen pm-viestien kohokohta nuorimmille urheilijoille. Ensimmäinen edustustehtävä on monille iso ja tärkeä asia, ja saattaa jännittääkin, mutta yhdessä osallistuminen ja viestien ilmapiiri imaisee mukaansa ja palkitsee.

Viesteihin jos mihin pätee vanha sanonta: tärkeintä ei ole voitto, vaan osallistuminen. Forssan pm-viesteihinkin osallistui peräti 258 joukkuetta.  –am

**Sisulisähuipentuma kruunasi kauden**

 HämSY:n sisulisähuipentuma eli 9-15 -vuotiaiden piirinmestaruuskilpailut 17.-18.9. Tampereella oli monelle yleisurheilijalle kauden tärkein kilpailu. Yleensä pm-huipentuma on ollut heinä-elokuun vaihteessa, mutta nyt Ratinan remontin viivästymisen takia kisat siirtyivät syyskuulle.

14-15 –vuotiailla kauden päätavoite eli SM-kisat olivat jo takana, mutta mahdollisuus hyviin tuloksiin uusitulla Ratinan stadionin Mondo-pinnoitteella oli hyvänä porkkanana. Kansainvälinen yleisurheiluliitto IAAF on luokitellut Ratinan stadionin ykkösluokkaan, johon ei Suomesta kuulu yksikään toinen kenttä.

Valtista pm-kisoihin osallistui 20 urheilijaa. Tuloksena oli 12 mitalia, runsaasti pistesijoja ja omia ennätyksiä sekä paljon mukavia kokemuksia. 12 mitalia, joista kaksi kultaa, kolme hopeaa ja seitsemän pronssia on ennätysmäärä seuran historiassa.

Valtista kolmen mitalin urheilijoita olivat T15-sarjan Pinja Lehtinen (hopea 80m aj ja pituus, pronssia korkeushypystä), T14-sarjan Kerttu Niinimäki (kulta 800m, pronssi 300m ja 2000m) ja P11-sarjan Mikael Viitanen (hopea korkeushypystä, pronssi 60m ja pituus).

T15-sarjassa Matilda Koponen sai mestaruuden seiväshypyssä. Kiira Vilenius oli kolmas keihäässä, samoin Sara Niinimäki 300 metrillä.

Yleisurheiluinnostus on Viialassa tarttunut sekä lapsiin että moniin aikuisiin. Moni on huomannut, että oman kehityksen näkeminen ja oman tuloksen paranemisen seuraaminen on palkitsevaa. Jossain vaiheessa ahkera harjoittelu voidaan palkita mitaleinakin.

Vaikka yleisurheilu on yksilöurheilua, seurakilpailut ja viestit tekevät siitä myös joukkueurheilua. Hieno päätös yleisurheilukaudelle on jo perinteisesti ollut 9-15-vuotiaiden pm-maastoviesti, johon seurat osallistuvat kahdeksan urheilijan joukkueilla. Maastoviesti ratkaisee myös seurojen lopullisen sijoituksen HämSY:n eli Hämeen piirin seurakilpailuissa.

Tänä syksynä maastoviesti juostiin Lempäälässä 21.9. Valtti sai kokoon viime vuoden tapaan kaksi joukkuetta, jotka keräsivät yhteensä 33 sisulisäpistettä. Taso oli tänä vuonna viimevuotista kovempi. Valtin ykkösjoukkue jäi kaksi sijaa viimevuotisesta, mutta nyt myös kakkosjoukkue keräsi sijoituksellaan sisulisäpisteitä.

HämSY:n sisulisäpisteissä Valtti kamppaili kesän aikana tasaisesti kymmenennestä sijasta. Tiukassa kilpailussa kymmenennen sijan vei kuitenkin Ikaalisten Urheilijat, vain neljän pisteen erolla Valttiin.

Sisulisähuipentuman tulokset osoitteessa: www.tilastopaja.fi

-am